**ЎЗБЕКИСТОН РЕСПУБЛИКАСИДАГИ ИҚТИСОДИЙ,**

**ИЖТИМОИЙ-СИЁСИЙ ВОҚЕАЛАРГА ДОИР**

**МАЪЛУМОТЛАР**

**ҚАТАҒОН ҚУРБОНЛАРИНИНГ МЕРОСИНИ ЯНАДА ЧУҚУР ЎРГАНИШ ВА УЛАР ХОТИРАСИНИ АБАДИЙЛАШТИРИШГА ДОИР ҚЎШИМЧА ЧОРА-ТАДБИРЛАР ТЎҒРИСИДА**

**Ўзбекистон Республикаси Президентининг**

**ф а р м о й и ш и**

<http://uza.uz/oz/documents/ata-on-urbonlarining-merosini-yanada-chu-ur-rganish-va-ular--08-10-2020>

**ЎЗБЕКИСТОН ВА ТОЖИКИСТОН ПРЕЗИДЕНТЛАРИ ТЕЛЕФОН ОРҚАЛИ МУЛОҚОТ ҚИЛДИЛАР**

Ўзбекистон Республикаси Президенти Шавкат Мирзиёев 5 октябрь куни Тожикистон Республикаси Президенти Эмомали Раҳмон билан телефон [орқали мулоқот қилди.](https://president.uz/uz/lists/view/3874)

Суҳбат аввалида давлатимиз раҳбари Тожикистон Президентини таваллуд айёми билан самимий табриклаб, унга мустаҳкам соғлик, фаровонлик ва янги муваффақиятлар тилади.

Президентлар икки мамлакат ўртасидаги кўп асрлик дўстлик ва яхши қўшничилик ришталари, тарих, маданият ва анъаналар муштараклигига асосланган стратегик шериклик муносабатларининг бугунги даражасини катта мамнуният билан қайд этдилар.

Коронавирус тарқалиши билан боғлиқ мураккаб даврда пандемия оқибатларини енгиб ўтишда ўзаро ёрдам кўрсатилмоқда. Тожикистон томони ушбу хавфли касалликка қарши курашда кўрсатилган амалий ёрдам учун миннатдорлик билдирди.

Савдо-иқтисодий ҳамкорлик соҳасида товар айирбошлаш ҳажмлари ортяпти, ҳудудлар ва тадбиркорлар ўртасида кооперация кенгаймоқда.

Давлат раҳбарлари ўтган ойда бўлиб ўтган қатор икки томонлама тадбирларнинг самарали натижаларини юқори баҳоладилар. Хусусан, Ҳукуматлараро комиссиянинг навбатдаги мажлиси ҳамда бизнес-форум, илмий-амалий конференция, парламент аъзолари ва зиёлилар учрашувлари муваффақиятли ўтказилди, қўшма ишлаб чиқариш қувватлари ва ижтимоий объектлар очилди.

Ўзбекистон ва Тожикистон Президентлари икки мамлакат ҳукуматларига кенг кўламли ҳамкорликни кенгайтириш ҳамда бўлажак саммитнинг янги кун тартибини ҳар томонлама пухта тайёрлаш бўйича “йўл харита”сини ишлаб чиқишга топшириқ бердилар.

Халқаро сиёсат ва минтақавий ҳамкорликнинг долзарб масалалари юзасидан ҳам фикр алмашилди.

Телефон мулоқоти сўнгида Ўзбекистон Республикаси Президенти Шавкат Мирзиёев Тожикистон Республикаси Президенти Эмомали Раҳмонга мамлакат сиёсий ҳаётидаги муҳим тадбир – жорий йил 11 октябрь куни бўлиб ўтадиган Президент сайлови муваффақиятли ўтишини тилади.

Суҳбат ҳар доимгидек самимий, очиқ ва дўстона руҳда ўтди.

**ПОЧТА ТИЗИМИНИ ДАРОМАДЛИ СОҲАГА АЙЛАНТИРИШ ЧОРАЛАРИ МУҲОКАМА ҚИЛИНДИ**

Президент Шавкат Мирзиёев 5 октябрь куни миллий почта тизимини ислоҳ қилиш масалалари бўйича йиғилиш ўтказди.

Почта тизимини хат, жўнатма ва товарлар етказиб бериш, банк, молия ва давлат хизматлари кўрсатишга ихтисослаштириш орқали соҳа барқарорлигини таъминлаш муҳим масала ҳисобланади. “Ўзбекистон почтаси” АЖ тизимида мамлакатимизнинг барча ҳудудларини қамраб олган 2 мингдан зиёд бўлинма, 7 минг нафар ходим бор. Лекин йиллар давомида эътибор берилмагани оқибатида почта хизматининг ўрни пасайиб кетди. Хусусан, сўнгги ўн беш йилда 1 минг 300 та почта бўлинмаси ёпилган. Ўтган йили хориждан келган 6 минг тонна жўнатмаларнинг атиги 10 фоизи, курьерлик хизматларининг 30 фоизи миллий почта ҳиссасига тўғри келган.

Шу боис жойлардаги аҳвол ўрганилиб, Осиё тараққиёт банки экспертлари иштирокида почта тизимини ислоҳ қилиш бўйича таклифлар тайёрланди. Йиғилишда ушбу чора-тадбирлар Сергели, Янгиқўрғон ва Тошкент туманлари почтаси мисолида тақдимот қилинди.

Давлатимиз раҳбари почта тизимини ривожлантириш учун уни даромад келтирадиган соҳага айлантириш зарурлигини таъкидлади. Хусусий операторлар билан ҳамкорликни йўлга қўйиш, қўшимча хизматларни тақдим этиш орқали почта бўлимлари даромадини ошириш мумкинлиги айтилди.

Масалан, ҳозирги кунда электрон савдо ривожланмоқда. Интернет орқали сотиб олинган товарни эгасига етказиб беришга доим талаб бор. Қолаверса, юртимизга кириб келган халқаро ташувчи компанияларнинг ҳудудларда филиаллари йўқ. Бу имкониятлардан оқилона фойдаланиб, почта жўнатмалари ва маҳсулотларни якуний манзилга етказиб беришни йўлга қўйиш яхши самара беради.

– Почта соҳасидаги энг асосий вазифа одамларнинг оғирини енгил, узоғини яқин қилишдир, – деди Президент.

Йиғилишда якуний манзилга етказиш тизимини туманларда тажрибадан ўтказиб, келгуси йил 1 мартдан вилоят марказларида, 1 июлдан мамлакат бўйича жорий этиш режаси белгиланди. Бунинг учун жўнатмаларни қабул қилиш, саралаш ва онлайн кузатиш имконини берувчи автоматлашган ахборот тизимини ишга тушириш кераклиги таъкидланди.

Шунингдек, йил якунигача миллий онлайн савдо майдончасини жорий этиш бўйича топшириқ берилди. Бу тизим орқали тадбиркорлар ишлаб чиқарган маҳсулотини республика бўйича савдога чиқаради, миллий оператор уларни манзилига етказиб беради. Бунда “Ўзбекистон почтаси” харидор ва сотувчи ўртасида кафил бўлади. Шу мақсадда келгуси йили Тошкент шаҳрида логистика марказини ташкил этиш зарурлиги қайд этилди.  
  
Соҳа даромадини таъминлаш учун яна бир манба – унча мураккаб бўлмаган давлат хизматларини почта бўлимларида ҳам йўлга қўйиш. Шу нуқтаи назардан, “Ўзбекистон почтаси” АЖнинг олис ҳудудлардаги 300 та бўлинмасида 13 хил давлат хизмати кўрсатишни ташкил этиш бўйича топшириқ берилди. Шунингдек, дастлаб Сергели, Янгиқўрғон ва Тошкент туманларидаги почта бўлинмаларида нақд пул инкассацияси, пластик карта амалиёти каби банк хизматларини жорий этиш вазифаси қўйилди.

Сўнгги тўрт йилда “Ўзбекистон почтаси” акциядорлик жамияти томонидан матбуот тарқатиш ҳажми 3 баробарга камайиб, унинг жами матбуот тарқатишдаги улуши 13 фоизни ташкил этмоқда.

Мутасаддиларга босма нашрларни қўллаб-қувватлаш учун матбуот тарқатиш тизимини ривожлантириш, даврий нашрларга онлайн обуна хизматини йўлга қўйиш муҳимлиги таъкидланди.

Янги почта хизматларини йўлга қўйиш учун ходимларни қайта тайёрлаш, почта биносини давлат-хусусий шериклик асосида тадбиркорлар билан бирга ишлатиш масалаларига ҳам эътибор қаратилди.

**ЎЗБЕКИСТОН ВА ЖАНУБИЙ КОРЕЯ ПРЕЗИДЕНТЛАРИНИНГ ТЕЛЕФОН ОРҚАЛИ МУЛОҚОТИ БЎЛИБ ЎТДИ**

Ўзбекистон Республикаси Президенти Шавкат Мирзиёев 6 октябрь куни Корея Республикаси Президенти Мун Чже Ин билан телефон орқали мулоқот қилди.

Давлатимиз раҳбари суҳбат аввалида Ўзбекистоннинг кўп миллатли халқи номидан ва шахсан ўз номидан Президент Мун Чже Инни ва дўст корейс элини Корея ташкил топган кун ва анъанавий Чусок байрами билан самимий табриклаб, тинчлик-осойишталик, фаровонлик ва равнақ тилади.

Ўзбекистон ва Жанубий Корея етакчилари мамлакатларимиз ўртасидаги алоҳида стратегик шериклик мақомидаги икки томонлама муносабатларнинг ҳолати ва уларни янада ривожлантириш истиқболларини батафсил кўриб чиқдилар, шунингдек, халқаро сиёсатнинг долзарб масалалари юзасидан фикр алмашдилар.

Коронавирус глобал миқёсда тарқалишининг кенг кўламли Ўзбекистон-Корея алоқалари учун оқибатларини камайтириш мақсадида турли даражаларда фаол ҳамкорлик ва мунтазам самарали мулоқотни давом эттириш муҳим экани таъкидланди.

Ўзбекистон Президенти пандемияга қарши самарали курашни ташкил этиш, ушбу касалликни профилактика қилиш ва даволаш бўйича илғор тажрибани жорий этишга Корея Республикаси томонидан кўрсатилган амалий кўмак учун ҳамкасбига миннатдорлик билдирди.

Соғлиқни сақлаш вазирликлари ва бошқа манфаатдор ташкилотлар даражасида яқиндан ўзаро мувофиқлашувни, шу жумладан, даволаш методикасини такомиллаштириш, вакциналар ишлаб чиқиш ва улардан фойдаланишни таъминлаш борасида давом эттиришга келишиб олинди.

Суҳбат чоғида бўлажак олий даражали учрашувларнинг кун тартибини тайёрлашга алоҳида эътибор қаратилди.

Хусусан, Президентлар савдо-иқтисодий ва инвестициявий ҳамкорлик, ўзаро товар айирбошлашни кенгайтириш ва кооперацияни кучайтириш учун қулай шарт-шароитларни шакллантириш, шу жумладан, зарур ҳуқуқий базани мустаҳкамлаш ва ишбилармонлик ташаббусларини илгари суришга кўмаклашиш масалаларини кўриб чиқдилар.

Давлат раҳбарлари икки мамлакат ҳукуматларига инвестициявий, молиявий-техник ва гуманитар ҳамкорлик доирасида амалга оширилаётган 65 та қўшма лойиҳани, энг аввало, Корея халқаро ҳамкорлик агентлиги ва Иқтисодий тараққиёт ва ҳамкорлик жамғармаси доирасида соғлиқни сақлаш ва таълим соҳаларидаги ижтимоий аҳамиятга эга дастурларни ҳар томонлама қўллаб-қувватлашни давом эттириш бўйича топшириқ бердилар.

Бундан ташқари, Ўзбекистон ва Жанубий Кореянинг етакчи компаниялари ва банк-молия институтлари иштирокидаги ҳозирги кунда умумий қиймати 4 миллиард доллардан ортиқ бўлган истиқболли лойиҳалар портфелини кенгайтириш юзасидан ўзаро мувофиқлашган чоралар қабул қилинади.

Мулоқот сўнгида Президентлар икки халқ ўртасидаги кўп асрлик дўстлик ришталарига асосланган серқирра муносабатларни янада мустаҳкамлаш ҳамда кенг кўламли амалий ҳамкорликни илгари суриш борасида қатъий эканликларини яна бир бор тасдиқладилар.

**ХОТИН-ҚИЗЛАР ВА ЁШЛАР МАСАЛАЛАРИ БЎЙИЧА ЯНГИ ИШ ТИЗИМИ БЕЛГИЛАНДИ**

Ўзбекистон Республикаси Президенти Шавкат Мирзиёев раислигида 8 октябрь куни жамиятда аёллар ва ёшларнинг ролини ошириш ҳамда бандлигини таъминлаш чора-тадбирлари муҳокамаси юзасидан видеоселектор **[йиғилиши ўтказилди.](https://www.prezident.uz/uz/lists/view/3883)**

Хотин-қизлар ва ёшлар – аҳолининг катта қисми, ижтимоий масалаларнинг аксарияти ҳам улар билан чамбарчас боғлиқ.

Сўнгги йилларда ушбу икки йўналиш бўйлаб Ўзбекистонда давлат сиёсатини маҳалла даражасигача юритадиган вертикал тизим яратилди. Ёшлар масалалари бўйича ҳар бир туманда алоҳида ҳоким ўринбосари, унинг 3 нафаргача мутахассиси, Ёшлар ишлари агентлиги бўлимининг 3 нафар ходими, вилоятда ҳам ҳоким ўринбосари, унинг 4 нафар мутахассиси, Ёшлар ишлари агентлиги бошқармасининг 11 нафар ходими ажратилди.

Хотин-қизлар масалалари бўйича ҳар бир маҳаллада алоҳида раис ўринбосари, туманда – маҳалла ва оила бўлими бошлиғи ўринбосари ва 2 нафар мутахассиси, вилоятда эса 8 нафаргача штат бирлиги берилди.

Бундан ташқари, ёшлар масалаларини ҳал этишга Президентнинг Халқ қабулхоналари, хотин-қизлар масалаларини ҳал этишга эса Касаба уюшмалари бириктирилди.

Лекин жойларда ушбу идоралар, тўртта сектор ишни самарали ташкил эта олаётгани юзасидан кўплаб саволлар туғилмоқда.

Шу боис видеоселектор йиғилишида хотин-қизлар ва ёшлар масалалари бўйича янги иш тизими жорий этилиши таъкидланди.

Маълумки, юртимизда аҳолини ижтимоий қўллаб-қувватлаш мақсадида моддий ёрдам ва кўмакка муҳтож оилалар рўйхати, яъни “темир дафтар” тузилган эди. Энди худди шунингдек ҳар бир маҳалла, туман, шаҳар ва вилоят кесимида “ёшлар дафтари” ва “аёллар дафтари” шакллантирилади. Бу рўйхатлар “темир дафтар”дан алоҳида бўлади. Унга ижтимоий, ҳуқуқий, психологик қўллаб-қувватлашга, билим ва касб ўрганишга эҳтиёжи ва иштиёқи бор бўлган ишсиз ёшлар ва хотин-қизлар киритилади. Бунинг натижасида улар билан тизимли, манзилли иш йўлга қўйилади.

Йиғилишда ёшлар ва хотин-қизлар билан ишлаш тизими Хатирчи тумани ва Янгиер шаҳри мисолида муҳокама қилинди.

Мутасаддиларга ушбу тизимнинг намунавий шаклини ишлаб чиқиб, Қорақалпоғистон Республикаси, Тошкент шаҳри ва ҳар бир вилоятнинг биттадан шаҳар ва туманида, яъни 28 та ҳудудда синовдан ўтказиш вазифаси қўйилди.

Сектор раҳбарлари ва мутасадди идоралар вакилларига ҳар бир маҳалладаги ҳолатни ўрганиш, ёшлар ва аёллар билан бирма-бир мулоқот қилиб, эҳтиёжларини, қизиқишларини аниқлаш ҳамда шу асосда манзилли чоралар кўриш бўйича топшириқлар берилди.

– Бундан кейин одамларнинг уйига бориб, ишга муҳтожларни ишга жойлаштириш тизимини яратишимиз керак. Энди қайси жойда раҳбарлар уйма-уй юриб, масалаларни ҳал қилса, ўша жойда вазият ўзгаради. Энг асосий мақсад – иқтисодий барқарорликдан натижадорликка ўтиш, – деди Президент.

Ишсиз ёшлар ва хотин-қизларда мотивация уйғотиб, касбий кўникмалар шакллантириш, психологик, ҳуқуқий, тиббий ва молиявий кўмак бериш муҳимлиги таъкидланди.

Масалан, оилавий психолог хизмати ва туман адлия бўлими орқали ҳуқуқий маслаҳатларни бепул ташкил қилиш мумкин. Ёлғиз кекса аёллар билан патронаж ҳамширалар, ёшлар, маҳалла ва оила бўлимлари ишлаши лозимлиги қайд этилди.

Ишсиз ёшлар ва аёллар бандлигини таъминлаш ҳокимнинг инвестиция бўйича ўринбосари, туман ва шаҳар бандлик бўлими, Тадбиркорларни қўллаб-қувватлаш маркази, Бош вазир қабулхоналари ва банкларнинг энг муҳим вазифаси бўлиши кераклиги айтилди.

Ўз меҳнати, иродаси билан катта ютуқларга эришган машҳур шахслар билан учрашувлар ташкил этиб, ёшлар ва хотин-қизларга кучли мотивация бериш, чет тили, касб-ҳунар ва бизнесга ўргатадиган аудио ва видео материаллар тайёрлаб тарқатиш ҳам яхши самара беради.

Йиғилишда “ижтимоий шартнома” тажрибасини кенг қўллаш муҳимлиги айтилди. Бунда, аввало, фуқаро касб ўрганиши, ишга жойлашиши, ўзини ўзи банд қилиши учун давлат томонидан моддий ва ижтимоий кўмак кўрсатилади.

“Дафтар”лар билан ишлашда нодавлат нотижорат ташкилотлар имкониятларидан самарали фойдаланиш лозимлиги қайд этилди. Улар билан ҳамкорликни кенгайтириб, жазони ўтаб қайтганларнинг ижтимоий мослашуви, ёшлар ва аёлларни психологик қўллаб-қувватлаш, уларни чет тиллари ва касб-ҳунарга ўқитиш муҳимлиги айтилди.

Бу ишларга “Маҳалла ва оила” илмий-тадқиқот институти, Ёшлар муаммоларини ўрганиш ва истиқболли кадрларни тайёрлаш институтининг салоҳияти сафарбар этилади. Бундан ташқари, аҳолини тадбиркорликка ўқитиш ва микромолиявий хизматлар кўрсатишдан иборат комплекс дастурларни амалга ошириш учун нодавлат нотижорат ташкилотларга йиллик 4 фоиз ставкада қарз маблағлари ажратилади.

Йиғилишда мўлжалдаги чора-тадбирларни амалга ошириш учун уларни барқарор молиявий манбалар билан таъминлаш масаласи ҳам кўриб чиқилди.

Ёшлар ва аёллар бандлигини таъминлаш масалаларига алоҳида эътибор қаратилди.

Ўрганишларда маълум бўлишича, эҳтиёжманд хотин-қизларнинг 55 фоизи ўрта маълумотли. Ишсиз ёшларнинг ҳам кўпчилиги замонавий билим ва ҳунарларни эгалламаган.

– Ёшлар ва хотин-қизларни меҳнат бозорида талаб юқори касб-ҳунарларга тайёрлашни тизимли йўлга қўйсак, уларнинг муносиб иш топишига кўмаклашсак, кўплаб ижтимоий ва иқтисодий муаммолар ҳал бўлади. Бунинг учун нафақат давлат таълим муассасалари, балки мингдан зиёд нодавлат касб-ҳунар таълими марказларини ҳам жалб қилиш зарур, – деди Шавкат Мирзиёев.

Қайд этилганидек, бу борада мутлақо янги тизим жорий қилиниб, нодавлат касб-ҳунар таълими марказлари орқали ёшлар ва аёлларда касбий кўникмаларни шакллантириш, уларни молиявий қўллаб-қувватлашга Тикланиш ва тараққиёт жамғармасидан 100 миллион доллар миқдоридаги маблағ йўналтирилади. Шунинг 10 миллиони ёшлар ва хотин-қизларни касб-ҳунарга ўқитишга, 90 миллиони эса ўқув курсларини тамомлаб, сертификат олганларга имтиёзли кредитлар ажратиш учун сарфланади. “Ижтимоий шартнома” орқали нодавлат касб-ҳунар ўқув курсларини битирадиган ёшлар ва аёлларга таълим харажатлари учун 1 миллион сўмгача субсидия берилади.

Яна бир масала – Касб ва лавозимлар классификатори бугунги замон ва меҳнат бозори талабларига мос келмайди. Мисол учун, унда 2 минг 484 та, яъни 70 фоиз хизматчи лавозими бўйича олий маълумот талаб этилади. Хусусан, маълумотлар базаси билан ишлайдиган мутахассис, веб дизайнер каби ихтисосликларга олий малака талаби қўйилган. Ушбу касбларни IT-марказларда ярим йилда яхши ўрганиш мумкин.

Кутубхоначи, таржимон, банк агенти, реклама мутахассиси каби кўплаб вазифаларга ҳам олий маълумот талаби қўйилган. Меҳнат бозорида бундай касблар бўйича 4 мингга яқин вакансия мавжуд.

Бандлик ва меҳнат муносабатлари вазирлигига Касб ва лавозимлар классификаторида олий маълумот талаб қиладиган мутахассисликлар ва лавозимларни қисқартириш вазифаси қўйилди.

Ҳокимларнинг ижтимоий масалалар бўйича ўринбосарлари “ёшлар дафтари” бўйича, маҳалла ва оила масалалари бўйича ўринбосарлари “аёллар дафтари” бўйича масъуллиги белгиланди.

**ҚОЗОҒИСТОН РЕСПУБЛИКАСИ, ТОЖИКИСТОН РЕСПУБЛИКАСИ, ТУРКМАНИСТОН ВА ЎЗБЕКИСТОН РЕСПУБЛИКАСИ ДАВЛАТ РАҲБАРЛАРИНИНГ ҚИРҒИЗ РЕСПУБЛИКАСИДАГИ ВОҚЕАЛАР ЮЗАСИДАН ҚЎШМА БАЁНОТИ**

Қардош Қирғизистонда содир бўлаётган воқеалар бизни жиддий**[ташвишга солмоқда.](https://president.uz/uz/lists/view/3885" \t "_blank)**

Кўп асрлик дўстлик ришталари, яхши қўшничилик, умумий маданий ва маънавий қадриятлар билан боғланган яқин қўшнилар сифатида биз ушбу қийин кунларда Қирғизистон халқини мамлакатда тинчликни сақлаш ва барқарорликни тиклаш учун ўзига хос доноликни намоён этишга чақирамиз.

Қирғизистоннинг барча сиёсий партиялари ва жамоатчилик доиралари тинчлик ва осойишталикни таъминлаш, Конституция ва миллий қонунчиликка сўзсиз риоя қилиш билан юзага келган муаммоларни ҳал қилиш учун зарур бўлган саъй-ҳаракатларни амалга оширишига умид билдирамиз.

Қирғизистоннинг равнақи минтақавий хавфсизлик ва бутун Марказий Осиё барқарор ривожланишининг муҳим омилидир.

Мамлакатларимизнинг ўтмиши бир, улар умумий келажакни барпо этмоқда. Марказий Осиё халқларини тарихий жиҳатдан келажакдаги авлодлар фаровонлиги учун барқарор тинчлик, тотувлик ва бунёдкорлик истаги бирлаштиради.

Муштарак мақсадларга интилган ҳолда, давлатларимиз савдо-иқтисодий, инвестициявий, транспорт-коммуникация ва маданий-гуманитар алоқаларни, чегараолди ва ҳудудлараро шерикликни кенгайтириш учун минтақавий ҳамкорликни фаол равишда мустаҳкамламоқда.

Марказий Осиё бирдамлигини янада мустаҳкамлаш йўлидан борар эканмиз, биз Қирғизистон халқини унинг ҳамжиҳатлик, тинч, мустақил тараққиёт ва фаровонлик борасидаги интилишида доимо қўллаб-қувватлаймиз.

**УШБУ ҲАФТА “АХБОРОТ ВА МУРАББИЙЛИК СОАТИ” МАШҒУЛОТЛАРИНИ ЎТКАЗИШ УЧУН ТАЙЁРЛАНГАН ЁРДАМЧИ МАТЕРИАЛЛАР**

**Мавзу: “Тарбия – комиллик сари қадам”(сабрлилик)**

*Комил тупроқ олса, олтин бўлади, нокас олтинни қўлига олса тупроққа айланади. У ҳақиқий эран (авлиё) Аллоҳга маъқул бўлгандир, барча*

*ишларда унинг қўли Аллоҳнинг қўлидир.*

### *(Мавлоно Жалолиддин РУМИЙ)*

Республикамизда амалга оширилаётган кенг кўламли ислоҳотлар, жамият ҳаётининг барча соҳаларида маънавий омиллар устуворлигини таъминлашга қаратилган.

Ёш авлодни келажакка ишонч ҳосил қилиш учун авлодимиз маънавий-ахлоқий меросини чуқур ўрганиб, ўз фаолият, истеъдод ва қобилиятини ҳаёт йўналишини юрт, халқ, давлат мақсади билан уйғунлаштириш лозим.

Биз Форобий, Абу Али ибн Сино, Беруний, Хоразмий, Фарғоний каби буюк қомусий олимлар асарларида, уларнинг илмий-назарий таълимотларида таълим-тарбия масалаларига кенг ўрин берилганига, чунончи, тарбия муаммоларига жаҳон маданияти мезонлари билан ёндашилганига гувоҳ бўламиз. Жумладан, Аллома Абу Наср Форобий (873-950)нинг “Фозил одамлар шаҳри”, “Бахт-саодатга эришиш ҳақида кўрсатмалар”, “Бахт-саодатга эришиш ҳақида”, “Фуқаролик сиёсати”, “Давлат арбобининг афоризмлари” каби асарларида жамиятнинг келиб чиқиши, мақсад ва вазифалари ҳақида фалсафий таълимот ўз ифодасини топган. Унинг фикрича, инсон жамоалари ва жамият кишиларнинг яшаши ва камолотга эришиши учун зарур бўлган моддий ва маънавий эҳтиёжларини қондириш учун интилишлари натижасида келиб чиққан.

Бинобарин, инсон якка ҳолда ҳеч қачон асл маънода бахтли бўлолмайди: “Ҳар бир инсон ўз табиати билан шундай тузилганки, у яшаш ва олий даражадаги етукликка эришмоқ учун кўп нарсаларга муҳтож бўлади; у бир ўзи бундай нарсаларни қўлга кирита олмайди, уларга эга бўлиш учун инсонлар жамоасига эҳтиёжи туғилади”.

Асли ҳам масъулиятни ҳис қилган одам ўз ишини доимо пухта режалаштириб, унинг оқибатларини олдиндан тасаввур қила олади ва зарур натижага эришиш учун бутун кучи ва салоҳиятини сафарбар этишга қодир бўлади. Бунга эришишнинг энг қулай йўли – аввало ота-оналарнинг ғоявий билимларини ошириш, уларда соғлом тафаккур ва янги илмий дунёқарашни шакллантиришдир.

Ҳозирги кунда ота-оналар фарзандларнинг эл-юрт олдидаги маънавий бурчини тўғри англаши, оилавий муносабатлар доирасида миллий урф-одат ва анъаналаримизни турмушга сингдириши орқали болалар онгида миллий ғояга меҳр-муҳаббат уйғотиш, уларни мустақил фикрлайдиган кишилар қилиб тарбиялаш, уларни комил инсон бўлиб етишишида мухим роль ўйнайди.

Ахлоқий маданият – инсоннинг ахлоқ қонунларини, қоидаларини, меъёрларини, фазилатларини билиши, эгаллаши ва уларга бошқа инсонлар билан бўлган муносабатларда риоя этиш даражаси ҳисобланади. Оилада шаклланган ўзига хос ахлоқий маданият унда муайян миллий қадриятлар тизимининг шаклланишида муҳим асос бўлиб хизмат қилади. Зеро, халқимиз жуда қадим замонларданоқ оилани муқаддас ҳисоблаб келган.

Ахлоқий маданиятнинг муҳим элементларидан бири миллий ахлоқий урф-одатлардир. Ахлоқий урф-одатлар қадимда пайдо бўлиб, авлоддан-авлодга ўтиб, бойиб, ривожланиб боради. Уларни сақлаш, давом эттиришда оила тарбияси муҳим роль ўйнайди. Миллий урф-одатлардан бири – кексаларни ҳурмат қилиш, парваришлаш, уларга моддий, маънавий шарт-шароитлар яратиб бериш киради.

Инсоннинг энг юксак ахлоқий фазилатлари: камтарлик, мардлик, меҳрибонлик, интизомлилик, тежамкорлик, истеъдодлилик, мулойимлик, сахийлик, саховатлилик, сабрлилик, тўғрилик, ҳаёлилик, ҳимматлилик, вафодорлик, латофатлилик ахлоқий маданиятнинг муҳим элементлари ҳисобланади.

**Камтарлик** – инсон ўзини бошқалардан устун қўймаслиги, барчага табақаси, мавқеи, бой-камбағаллиги, чиройли ёки хунуклигига, миллатига қарамасдан, ҳар қандай шароитда ҳам самимий, беғараз муносабатда бўлиши.

**Мардлик** – бу қаҳрамонлик, жасурлик, ваъдага вафо, садоқат, бошлаган ишини якунига етказиш, ҳар қандай тўсиқларни енгиб, мақсадга эришиш.

**Меҳрибонлик** – инсонпарварлик, одамийлик, олийжаноблик, мардлик, саховатлилик билан чамбарчас боғлиқ ҳолда намоён бўлиб, давлатга, ота-онага, турмуш ўртоғига, фарзандларга, дўст, биродарларга, қариндошуруғларга, устозларга, шогирдларга ғамхўрлик, меҳрмурувватли бўлиш.

**Интизомлилик** – инсон ўз ишини, бурчини, вазифасини масъулият билан ўз вақтида, жойида тартиб билан бажариши, доимо ваъдасининг устидан чиқиши, ўзининг билимини, тажрибасини орттириб бориши.

**Тежамкорлик** – уй-рўзғор буюмларини авайлаб-асраб ишлатиш, озиқ-овқатнинг етарлисини тайёрлаш, исрофгарчиликка йўл қўймаслик, пулни зарур, фақат керакли нарсаларга сарфлаш, ҳамма нарсада меъёрга риоя этиш.

**Истеъдодлилик** – кўпроқ ижодкорларга хос бўлиб, уларга изланувчанлик, кузатувчанлик, мантиқий фикр юритиш, тўғри хулосалар чиқариш, иродалилик, қатъиятлилик, тетиклик, виждонлилик, қатъиятлилик, тетиклик, виждонлилик хосдир. Истеъдодли инсонлар тиним билмай меҳнат қилиб, изланишда бўлиб, чарчамайдилар.

**Мулойимлик** – инсоннинг бошқаларга оғир, босиқлик, ёқимтойлик, юмшоқлик, ширинсўзлик билан, самимий муомалада бўлишидир. Ал-Бухорий ҳадисларида мулойимлик ҳақида қуйидагиларни ёзади: «Мулойим бўл, кимда мулойимлик бўлса, ҳусн ва камолотга эришади ва кимда мулойимлик хислати бўлмаса у айбли ва нуқсонли бўлади».

**Сахийлик** – покиза, улуғ, қўли очиқ, оқкўнгил инсоннинг бошқаларга ҳиммат қилиб, моддий ва маънавий ёрдам бериши.

**Саховатлилик** – инсоннинг муҳтож, ногирон, етим есирларга, бева-бечораларга моддий ёрдам кўрсатиши, уларни кўнглини кўтариш, хайр-эҳсонлар, яхшиликлар қилишидир. Улфат Маҳкамов айтганидек: “Саховатли инсон ўз бахтини бошқаларнинг бахтида кўради. Ўз бахтини бошқалар билан баҳам кўради, уларнинг дардига ҳамдард бўлади. Одамларга ёрдам бериш, уларни хурсанд қилишдан завқланади. Саховатли киши ҳақиқат, адолат асосида иш тутиб порахўрлик, тилёғламалик каби ножўя хатти-ҳаракатлардан қочади”.

**Сабрлилик** – инсоннинг яхши-ёмон кунларга, воқеа-ҳодисаларга, яхши-ёмон сўзларга чидамли бўлиши. Ҳар бир ишда сабр ва совуққонлик билан ҳаракат қилиши.

**Тўғрилик** – инсоннинг ҳар қандай шароитларда, қийинчилик, оғир пайтларда ҳам ўзини фойдасини кўзламасдан ҳақиқатни тўғри объектив гапириши, барчага самимий, адолатли муносабатда бўлишидир. Бу фазилат эгаси ёмонлик қилаётган, адашган инсоннинг обрўли, бой бўлишига қарамасдан ҳалолликни, покликни авфзал кўради.

**Ҳаёлилик** – аёлларга хос бўлиб, эҳтиёткорлик, иффат, уялиш, ор-номус, шон-шарафини, қадр-қимматини сақлашни билдиради. Абдулла Авлоний айтганидек: «Ҳаё дилни равшан қиладурган бир нурдирки, инсон ҳар вақт шу маънавий нурнинг зиёсига муҳтождир… Иффатнинг пардаси виждоннинг ниқоби ҳаёдир».

**Ҳимматлилик** – инсоннинг ҳар қандай шароитда ҳам бошқаларга, бева-бечораларга, муҳтожларга, етимесирларга доимо саховат кўрсатиб, ёрдам беришидир. Ҳимматли инсон сахий, меҳрибон, шафқатли, юмшоқ табиатли, бағрикенг, дили пок, ёмонлик қилганга ҳам яхшилик истайди.

**Вафодорлик** – виждонга, қалбга, ҳиссиётга боғлиқ бўлиб, севги, муҳаббатга садоқатли бўлиш, берган аҳд, ваъдани аниқ вақтида бажаришдир. А. Темур вафо тўғрисида шундай деган эди: «Мен кимгаки ваъда берсам, унга вафо қилдим, ҳар бир ваъдага хилоф иш қилмадим. Мен доимо ваъдаларимни аниқ бажарсам шундагина одил бўлишимни ва кимсага жабр етказмаслигимни англадим».

**Латофатлилик** – аёлларга хос ички ва ташқи гўзаллик уйғунлигида намоён бўлади. Латофатли қиз, аёл энг юксак ахлоқий фазилатларга эга бўлиб, озодалик, покизаликка риоя этади, чиройли, ярашадиган, ҳаммага маъқул келадиган кийимларни кийиб, пардоз воситаларидан меъёрида фойдаланиб, пардоз-андоз қилиб юради. Аёлнинг латофати ҳаё, назокат, иффат, садоқат, меҳр-муҳаббат билан уйғунлашганда фойдалидир.

**Ватанпарварлик** – инсоннинг ўзи туғилиб-ўсган она Ватани, оиласи, ота-онаси, қариндош-уруғлари, табиат, миллати, унинг урф-одатлари, тили, маданиятига меҳрмуҳаббати, ғамхўрлиги, уларни эъзозлаши, авайлаб-асраши, равнақи учун фидойи бўлиши, ҳимоя қилиши ва содиқлигидир.

Қадрли талабалар, бугун ана шу фазилатлардан бири – сабрлилик хусусида сиз билан суҳбатлашамиз.

Инсон қалбига йўл, аввало, таълим-тарбиядан бошланади, деб таъкидланади. Биз атрофимизда янги авлод, янги тафаккур соҳибларини тарбиялашдек масъулиятли вазифани ўз бўйнимизга олганмиз. Бу ишда ҳар қайси ота-она, устоз-мураббий, маҳалла оқсоқоли ва фаолларининг якдил ва уйғун фаолияти муҳимдир.

*Инсоннинг шарафи ақлдан маҳкам, Ундан обрў топар ҳар қандай одам!*

Бу гапнинг тадбири сабабли эртанинг тадбирига эҳтиёжи қолмаган киши ақллидур. (*Хожа Самандар Термизий)*

Луқмони ҳаким айтади: — Кишининг акли шараф ва улуғлик асосидир! Кимнинг ақли кўп бўлса, айблари яширин ва дўстлари ундан рози бўлади.

“Халқ билан тил топа олмаган киши ақл неъматидан маҳрум киши”, дейишади. Халқ билан муроса ва мадоро деганда шундай нарсани тушуниш керакки, унда ёлғончилик бўлмайди, ҳеч кимни алдамайди, тили билан дили бир-бирига мувофиқ бўлади, каттаю кичик билан бирдек муомала қилади, барчани яхши ишлар сари ундайди, ҳеч кимга зарари тегмайди.

Ақлли киши барча оғир ишлар олдида довдирамайди, ўзини маҳкам тутади, сабот ва ирода туфайли ғалабага эришади.

Муҳаммад Жабалрудий Қанчадан-қанча одамлар ақл билан пастликдан юқорига кўтарилади, қанчадан-қанча қадрли одамлар нодонликка йўл қўйиб, пастлик сари қулайди.

Бир ҳакимнинг айтишича, яхши ҳулқнинг ўнта белгиси бор. Улар қуйидагилардир: ақл, инсоф, илм, ҳилм, олижаноблик, кўркам феъл, эҳсон, сабр, шукр ва мулойимлик.

Сабрлилик мусибатнинг биринчи дақиқаларида билинади. Ҳадис Нафснинг тизгини ақлнинг қўлидадир, ақл нафс устидан ҳукм юргизиб, уни ёмон йўлдан асраб туради. Одатда қайси нарса кўпайса, қадри камайиб кетади. Аммо ақл кўпайган сари қадри ошаверади. Ҳамма нарсанинг чегараси ва тўхтайдиган жойи бор, аммо ақлнинг чегараси йўқ. Арслон ўз қуввати ва шижоати билан овқат топиб, кун кечиргани каби инсон ҳам қайда бўлмасин ўз ақли билан кун кечиради. Агар кишида молу дунё кўп бўлсаю, ақли бўлмаса, қадру қиммати ҳам бўлмайди. Ақлнинг аломати камтарлик, аҳмоқликнинг белгиси эса такаббурликдир.

Кишиларнинг оқил ёки жоҳил эканлиги уларнинг сўзидан ва тутган ишидан маълум бўлади. Шунинг учун ҳам донолар: «Қозонда бори чўмичга чиқади», — деб бежиз айтишмаган.

Бир ҳакимдан: «Сиз кишининг ақлини қандай қилиб биласиз?» деб сўрадилар. Ҳаким уларга: «Агар менда бундай истак пайдо бўлса, аввало ўша киши билан суҳбат қураман, баъзи нарсалар ҳақида баҳс этаман, агар сўзлари рост ва хатоси кам бўлса, демак ундай кишида ақл бор деб тасаввур қиламан» деб жавоб берди. Яна ундан: «Борди-ю, ўша киши билан сўзлаша олмасангиз, сиздан узоқда бўлса, унда қандай қилиб аниқлайсиз?» деб сўрашди. «У пайтда, — деди ҳаким,— ўша киши юборган дўст билан гаплашаман, дўсти орқали гапи ёки хатидаги фикрлардан мазкур кишининг ақл доирасини текшираман!»

Ақлли киши шавкатли ва моли кўп бўлишига қарамай, душман билан ортиқча адоват йўлини тутишдан парҳез қилади.

Низомий Ганжавий Ҳакимлардан бири айтади: — Одамнинг дилидаги нарсани ақлимиз сеза олиш қувватига эга. Дилдаги нарсани аввало кишининг ти-ли, сўнгра эса кўзи билдиради. Шунинг учун: «Кўз кўнгил ойнаси» дейдилар.

Улуғликнинг сабаби ақл ва одобдир. Кимки соф ақл ва комил фаросатга эга бўлса, пастлик даражасидан улуғлик мартабасига эришиши мумкин.

Узоқни кўрувчи ақлни ва оламни безатувчи тафаккурни ҳар қандай ишда ўзинг учун одил ҳоким ва комил синовчи қилиб олки, инсонийлик шарафининг жавҳари бошқа ҳайвонлардан ақлининг уткирлиги билан ажралиб туради.

Хожа Самандар Термизий Бузургмеҳрдан сўрадилар: «Одам учун энг бебаҳо нарса нима?»

Айтди: «Ақл!»

Яна сўрадилар: «У бўлмаса-чи?»

Айтди: «Одоб ва ахлоқ».

Сўрадилар: «У ҳам бўлмаса-чи?»

Айтди: «Кўркам ҳулқ».

Сўрадилар: «У ҳам бўлмаса-чи?»

Айтди: «Бойлик», чунки бойлик билан яхшилик қилиб, ҳар турли тоифалар ичида тинч яшаш мумкин.

Яна сурадилар: «У ҳам бўлмасачи?»

Айтди: «Жимликни одат этиш, чунки жим туриш билан одамнинг айблари очилмайди ва ўзгалар таънасини ва маломатини эшитмайди?».

Сўрадилар: «У ҳам бўлмаса-чи?»

Айтди: «Чақмоқ ва яшин яхши, чунки юқоридаги шунча хислатлардан бирортаси бўлмаган одамнинг чақмоқ ва яшин ўти остида улгани маъқул!» Муҳаммад Зеҳний Бошида ақли йўқ одамнинг ҳайвондан фарқи йўқ. Ақлли одам шундай одамки, бировдан насиҳат эшитиш ўрнига ўзи ибрат кўзи билан боқиб билиб олаверади.

Сабр-инсондаги энг улуғ хусусиятлардан бири. Сабр орқали инсонлар ўз мақсадларига ета олишади. Ўқувчилар ҳам доим бир-бирларига, ота-оналарига сабр билан муомала қилишлари лозим.

Қуръон оятининг хабарига кўра, инсон хоҳ яхши бўлсин, хоҳ ёмон, хоҳ кофир бўлсин, хоҳ мусулмон, дунё ҳаётида яшар экан, у Аллоҳ тарафидан мусибатлар, машаққатлар ва турли ёмонликлар билан ҳам, омад, муваффақият ва яхшиликлар билан ҳам имтиҳон қилинади.

Киши ҳаётда турли-туман ҳолатларга тушади: айрим ҳолларда қувончдан боши осмонга етади, баъзан эса кўзига дунё зимистон бўлиб кўринади. Бундай пайтларда кўпчилик, айниқса, ёшлар ўзларини омадсиз, нотавон ҳис қилишади, омадсизлик аламига дош беролмай, турли бўлмағур чоралар воситаси ила аламдан чиқмоқчи бўлишади. Ўз жонларига суиқасд қилувчи нотавонлар ҳам учрайди. Ҳолбуки, оддий тафаккур кўзи билан қаралса, инсон умри бир текис, равон ўтавермаслиги — бахтиёр кунларда машаққатлар эҳтимоли йўқолмагани, уқубатли дамларда эса яхши кунлар умиди сўнмаганини кўриш мумкин.

Аллоҳ таоло бандаларни доимо сабр-бардошли бўлишга ва ҳамиша қаноатли бўлишга чақирибгина қолмай, бундай хислат эгаларини бу дунёда ҳам ва охиратда ҳам жуда катта ажру-мукофотлар билан тақдирлашини Ўзининг муборак каломи Қурьонда кўп бора таъкидлаган.

Жумладан, Оли Имрон сураси охирги ояти каримасида: “Эй имон келтирганлар, сабр қилинглар, сабрда устун бўлинглар .” – деб бандаларини сабрга чорлаган. Сабр инсонни комилликка элтувчи, нафснинг васвасаларидан қутқарувчи, имонни сайқалловчи энг яхши хислатлардандир. Пайғамбаримиз саллоллоҳу алайҳи васаллам : “Бош тана учун қанчалик керак бўлса, сабр ҳам имон учун шунчалик кераклидир”, деганлар. (Дайламий ривояти).

Яна бир ҳадиси шарифда: “Сабр- зиёдир (ёруғликдир)”-дейилган.  
Юқоридаги оятда Аллоҳ таоло суранинг бутун мағзи ва ғоясини ифода этувчи, мусулмонларга ниҳоятда зарур ва фойдали насиҳатни келтиряпти: агар мусулмонлар дунё ва охират ишларида дуолари ҳамда мақсадлари ижобат бўлишини исташса, ҳар қандай машаққат-кулфатларга дуч келишса ҳам Аллоҳнинг тоатида қатьий туриб давом этишсин, гуноҳлардан сақланишсин, душман қаршисида мардона туришсин, Исломни қаттиқ муҳофаза қилишсин, хусусан, душман кириб келиши хавфи бўлган жойларда таналарини темир девор каби қалқон қилиб туришсин. Аллоҳ таоло мўминларни кулфат-мусибатларда сабр қилишга чақиради ва бунинг эвазига берадиган савоб-мукофатлардан умидлантиради. Зеро, мусулмонлик сабр орқалидир.”

***Айнан тарбия, илм-маърифат бобидаги буюк хизматлари асрлар давомида ёшларга ибрат намунаси бўлиб келаётган улуғ муҳаддис Абу Абдуллоҳ Муҳаммад ибн Исмоил ал-Бухорий буюклигининг сири нимада?***

* илм олишда бардавомлик, холислик ва покиза ниятли бўлиш;
* устозлар ўгити ва уларнинг маслаҳатини олиш;
* ҳар қандай машаққатга сабр ва бардошли бўлиш; аввал илмни ҳосил қилиб, кейин сарфлаш;
* илм йўлида сафар қилиш, кўплаб олимларнинг суҳбати ва илм мажлисларида иштирок этиш;
* ҳар бир ёзилган китобни уч марта қайта кўриб таҳрир қилиш ва тайёр бўлгандан кейин уни ўзидан устун кишиларга кўрсатиб олиш;
* ўрганган илм билан холис илм-маърифат учун хизмат қилишни орзу қилиш ва унинг барокатини сўраб дуода бўлиш;
* соф эътиқод, чиройли ахлоқ ва одоб соҳиби бўлиш;
* дунё роҳати ва ҳар хил беҳуда амаллардан узоқлашиш.

Аслида, сабр-тоқат - ҳар қандай қийинчиликларга дош бериш, тинч ва оқилона бўлиш қобилияти. Бу ўз-ўзидан ривожланиши керак бўлган инсоннинг муҳим фазилатларидан биридир.

Ўзбек халқи ана шундай фазилатни ўзида мужассам этган сабрли, бардошли халқдир.

Президентимиз Шавкат Мирзиёевнинг коронавирус муносабати билан Ўзбекистон халқига мурожаатида қайд этилганидек, “бизнинг буюк ва танти халқимиз кўп асрлик тарихида не-не бало-қазоларни, урушлар ва очарчиликларни мардона енгиб ўтган”.

Аллоҳ таолога чексиз шукроналар айтамизки, тинч ва фаровон ҳаёт кечирмоқдамиз. Бунинг учун Яратгандан беҳад миннатдор бўлиб, арзимас камчиликларни рўкач қилавермасдан доимо дилдан ва тилдан Аллоҳ таолога ҳамдлар, шукрлар айтишимиз лозим.

Айрим инсонлар сабрсизлик қилиб ҳою-ҳавасга берилиб оиласини, ота-онасини ташлаб, ўзга юртларда сарсон саргардон минг қийинчиликлар билан пул топмоқдалар. Ўша топган пуллари шунга арзийдими? Фарзандлари отасиз ё онасиз вояга етишига, ота-она меҳрига зор бўлиб катта бўлишига ва уларнинг порлоқ келажагидан воз кечишларига арзирмикан? Балки уларнинг кўпчилиги ўзларича биз фарзандларимиз учун қайғуриб юрибмиз деб ўйлар, бироқ, ундай эмаслигини кўпчилик кеч англамоқда.

Ҳали шу кунгача ҳеч ким очликдан нолигани, яланғоч қолиб ёки уйсиз кўча-куйда сарсон саргардон бўлиб юргани йўқ. Чунки бу диёр, бу замин кимлардан қолган заминдирки…! Албатта олий саркардалар, ҳақиқий мардлар, олиму-фозиллар, валию-авлиёлар, сахий ва ғамхўр бойу-беклар ва асосийси меҳр-оқибатли аждодларимиз, қалби муҳаббатга тўла боболаримиз ва момоларимиздан қолган муқаддас диёрдир.

Мўътабар аждодларимиз ўгитлари ҳечам сўнмас, узоқ-яқин ўтмишимиздан кераклича ибрат олиб, ўз ҳаётимиз ва келажак фарзандларимиз ҳаёти тинч ва фаровон бўлиши йўлида хормай — толмай ҳамиша изланишда бўлиб, сай-ҳаракатдан тўхтамайлик.

Жонажон диёримиз гуллаб яшнаши, равнақи, тинчлиги ва фаровонлиги йўлида чарчоқ нималигини билмай ўз ҳиссамизни қўшайликки биздан кейинги авлодларимиз биз билан фахрлансин. Шу ватан бағрида ҳамиша бир тану бир жон бўлиб яшайлик!

Борида ҳам, йўғида ҳам доимо ҳар соҳада фарзандларимизга ибрат бўлиб кўрсатайлик. Фарзандларимиз шу заминда биздан ҳам бахтли ва саодатли ҳаёт кечирсинлар. Албатта кўзлаган мақсадимизга эришамиз!

Фарзандларимиз биздан кўра илму-маьрифатли, руҳан тетик, жисмонан соғлом, ақлан етук бўлиб етишадилар. Бу ҳаётда сабр умид билан яшашга, муваффақиятларга эришишга ундовчи омилдир. Шунинг учун мусибатларга сабр қилиш билан бирга, бошқалар ҳолидан хабар олиш, кўнгилларини сўраш, яхшилик сари етаклаш, ҳар биримизнинг мусулмонлик ва инсонлик бурчимиздир.

Хулоса ўрнида айтадиган бўлсак, сабр-қаноат инсонни комилликка бошлайдиган хос фазилатдир. Сабр-қаноат одамни нафс қайғусига тушишдан, эл-юрт олдидаги бурчига бефарқ бўлиб яшашдан асрайди.